3
Ẹge ọo-dụru Jerúsalemu
l'ụzo-ifu
1 Nshọo nggụbe mkpụkpu ono, kwefuru Nchileke íkè; mbụ mkpụkpu, merushiru onwiya ono; bụru mkpụkpu, mmegbu dụ! 2 Ẹ tọ dụdu onye ọonujeru okfu; to nwe iphe ookweje lẹ ya mesweru. Ẹ to dakobejedu Ojejoje; ọphu ọokpakfubejedu Nchileke iya ntse. 3 Ndu ishi, achị mkpụkpu ono anọduje ede ekiri l'ọ bụ agụ. Ẹphe bụ nkụta-ẹgu, ẹ-te nwedu iphe ọo-hajẹ tẹ nchi bọkfu iya. 4 Ndu nkfuchiru iya tụko eku onwẹphe ojerima; bya abụkotaru ndu, bụ nwoderu-oye phẹ. Ndu achịjeru ẹphe Nchileke ẹja merushiwaru ẹke, dụru Nchileke lẹ nsọ; bya egude ike dakakọta ekemu Nchileke. 5 Ojejoje, bụ onye doberu ẹka ndoo. Ẹ too mejedu iphe dụ ẹji. Mbọku-mbọku; bẹ oomeje t'a maru lẹ ya ekpeje ikpe, dụ maa; ọphu ọ dụdu mbọku, mụtaru amụta, ẹ too mejedu iya. Obenu lẹ ndu ẹ te dobedu ẹka ndoo; bẹ iphere gvụru l'ifu.
6 “Ya mewaru tẹ mbakeshi, dụ l'igwe chịhu; bya etsukposhia ụlo-mgbochi, ẹphe gude gbobuta onwẹphe. Ya mewaru ogborogbo-ụzo ẹphe; yọ dakọta nyongu; tọ dụhe ọphu madzụ eshikwadu eshishi. Mkpụkpu ẹphe l'ọ ha; bẹ ẹgbara kfụkotawaru; tọ dụhe onye bu iya nụ. 7 Mu abya ekfuru nụ mkpụkpu ono; sụ iya l'ọ tsụfutaje mu egvu; natakwaphu àhụ̀hù, aahụ̀ iya; k'ọphu ẹke ẹphe bu ta bụdu ẹke e mebyishiru emebyishi; m'ọ kwanu tẹ mu shi l'àhụ̀hù, mu a-hụ̀ ẹphe gwaa ẹphe ọchi. Obenu l'iphe anọduje enwu ẹphe ọku l'obu bụ ome mkpako-mkpako l'iphe ẹphe eme ememe.”
8 Ọo ya bụ l'ọo iphe Ojejoje ekfu bụ t'unu ngabẹnuru iya jeye mbọku ono, ya e-gbeshi bya agbaa ngu ekebe. Ya kpebuwaru lẹ ya e-kukobe ọha, dụ iche iche l'ẹke lanụ; bya achịkobe alị-eze, dụ iche iche; tụ-koshi ẹphe oke ẹhu-eghughu iya l'ọha. Mbụ l'okopho, ya eko e-tsu mgboko l'ọha l'ọ bụ ọku, enwu enwunwu.
9 “Ọ bụ teke ono; bẹ ya e-me tẹ olu ndiphe gua egugu; k'ọphu iphe bụ l'ẹphe ha a-wata ọkpo-ku ẹpha Ojejoje; bya egude obu lanụ balahaaru iya ẹja. 10 Ndibe iya ono, anọduje abaru iya ẹja ono; mbụ ndu ono, a tụkashiru nanụ nanụ ono e-shije l'azụ Ẹnyimu Itiyópiya l'egwotaru iya iphe. 11 O -rua mbọku ono b'e te emehedu ngu iphe-iphere k'iphe ono, i meru gude kwefuru mu íkè ono; kẹle iphe bụ ndu ono, jiru onwẹphe ẹpho; l'eku onwẹphe ono; bẹ ya e-woshikota l'alị unu. Ọphu unu 'abyadu bya ekubaa onwunu ekuku l'ugvu mu ono, dụ nsọ ono. 12 Ndu ya a-haru unu bụ ndu dụ agu; bya ewozita onwẹphe alị; mbụ ndu kpọru obu yeru ẹpha Ojejoje. 13 Nwa ndu ono, a-phọdu lẹ Ízurẹlu ono te emehekwa iphe ẹ-te vudodu nhamụnha. Ẹphe ta adzụhedu ẹjo-ire; ọphu ọ dụdu onye anụ ẹphe okfu ẹregede l'ọnu. Ẹphe e-rije nri; laa l'ụlo; tọ dụ onye abya ẹphe oye egvu.”
Egvu ẹhu-ọtso-ẹna
14 Unu gụa egvu ẹhu-ọtso-ẹna;
unubẹ ụnwanyi Záyọnu!
Unubẹ ndu Ízurẹlu;
unu tụa ụzu ẹhu-ọtso-ẹna!
T'ẹhu tsọje unu ẹna;
unu egude obu unu l'ọ ha tee ẹswa;
unubẹ ụnwanyi Jerúsalemu.
15 Kẹ l'ikpe ono, Ojejoje shi nma unu ono;
b'ọ tukofuwaru unu l'ishi.
Ọ chịphuwaru unu ndu ọhogu unu azụ.
Ojejoje, bụ eze ndu Ízurẹlu
nọkwaa; swiru unu.
Ọphu ọ dụdu iphe dụ ẹji,
unu atsụkwadu egvu ọdo.
16 O -rua mbọku ono;
bẹ aa-sụ Jerúsalemu:
“Nggụbe Záyọnu;
ba atsụkwa egvu!
Be ekwekwa t'ẹka tsụa ngu ụme!
17 Ojejoje, bụ Nchileke ngu
nọkwaa swiru ngu.
Ọ bụ onye ike dụ l'ọgu;
ọo-dụ ike dzọo ngu!
Oo-shi lẹ n-yemobu iya;
mee unu ẹka k'iche ọdo!
Oo-gude egvu; tee ẹswa l'ẹhu unu.”
18 “Mgbamuche k'eswe-iphe unu
l'oge iya l'oge iya;
bẹ ya e-wofu unu l'obu;
kẹ l'ọ bụ unu ivu-ẹra;
bya abụru unu iphe-iphere.
19 Teke ono rulephu;
bẹ ya e-byikwa ndu,
akpa unu ẹhu ẹka.
Ya a-dzọfuta ndu ngvụru;
bya achịkobe iphe bụ ndu
e shi chịkaa nanụ nanu.
Ya e-me t'a jaa ẹphe ajaja;
kwabẹ ẹphe ugvu
l'iphe bụkpo alị ono,
bụ ẹke shi mee ẹphe
iphe-iphere ono.
20 O -rua teke ono;
bẹ ya a-chịkobe unu.
Mbụ l'o -rua teke ono; bẹ ya a-chịlata unu l'ufu.
Ya e-mee t'a kwabẹ unu ugvu;
jaa unu ajaja l'iphe bụ mbakeshi
teke ono, ya e-dophuta unu
azụ l'ọnodu unu ono.
Ya e-me iya; unu egude
ẹnya unu phụ iya.”
Ono iphe Ojejoje ekfu ndono.